Forsker: - Dataspill er et rent underholdningsmedium

(VG Nett) Koblingen mellom voldelige spill og terrorhandlinger blir helt feil, mener norske spilleksperter.

Audun Beyer-Olsen

Sissel Kruse Larsen

Oppdatert 10. november 2011

Artikkelen er over åtte år gammel

«300 sekunder» er en dokumentarserie på VGTV på seks filmer, som tar for seg ulike temaer. De ulike filmene vil bli publisert hver onsdag i ukene som kommer, og først ut var denne ukens episode om barn og dataspill.

BAKGRUNN: - Sprøtt at barn skal kose seg med blod og gørr

Jørgen Kirksæther er en norsk forsker som har spesialisert seg på dataspill. Han forsker i hovedsak på videospillhistorie og sier til VG Nett at han synes spill først og fremst er vanvittig underholdende.

VGTV: 300 sekunder: Det er bare et spill

SPILLEKSPERT: Jørgen Kirksæther forsker på spill. Foto: SCANPIX



- Det er et rent underholdningsmedium. Det er også et sosialt medium. De aller fleste spiller sammen med andre som er i rommet eller over nett. I sin helhet favner spill alle generasjoner. Fra de aller yngste til de eldste. Jeg har selv spilt tennis med foreldrene mine som er over 70, sier Kirksæther.

- Et komplekst medium

Han mener spillmediet er et demokratisk medium.

- Til forskjell fra film, er spill forholdsvis billig å produsere, distribuere og konsumere. Det gjør at det kommer mye dårlig ut på markedet, på lik linje med musikk. Når tilbudet blir større, øker også mengden både gode og dårlige produkter, sier han.

LES OGSÅ: - Jeg har blitt strengere etter at jeg laget filmen

Flere butikker trakk tilbake spill de tidligere distribuerte, etter at det ble kjent at Anders Behring Breivik i sitt manifest skriver at han tok ett års fri for å spille «World of Warcraft». I manifestet anbefalte han også andre å spille videospill for å få skytetrening.

- Spill er et komplekst medium som tekker alle målgrupper. Litt på samme måte som med en actionfilm, er det underholdning. Den vinkelen om at skytespill er treningssimulatorer for terrorister er helt hinsides. På lik linje som alle andre media, får du ut i andre enden det som du tar med deg selv, mener Jørgen Kirksæther.

- Vasker ut sosiale skillelinjer

Hvert år arrangerer Kreativ Aktiv Norsk DataUngdom (KANDU) hvor Andreas-Johann Ulvestad er aktiv, et av verdens største dataparty, The Gathering.

Også han mener dataspill har fått for hard medfart i mediene.

Arrangementet, som går av stabelen i Vikingskipet på Hamar, trekker omtrent 5.000 ungdommer for å blant annet spille dataspill.

DATAPARTY: Andreas-Johann Ulvestad er hvert år med å arrangere datapartyet The Gathering. Foto: Andrea Gjestvang, VG



- Hva er positivt med spill?

- Spill generelt som fellesnevner skaper en sosial ramme, uavhengig av økonomisk og sosial bakgrunn. De visker ut sosiale skillelinjer som er vanlige i skole, og er basert på ferdigheter og moro, sier Ulvestad.

VG Netts spillekspert kommenterer: - Pang! Du er død

Han trekker frem økt hånd- og øyekoordinasjon, evnen til å tenke strategisk og samhandle som positive sider ved spilling.

- Man blir engasjert i noe og det viktige blir å konkurrere. Folk som blir engasjert i spill, får ofte adrenalinet og energien ut der og da og man kan bli roligere.

Om at Breivik hevder at han lot seg inspirere av dataspill sier han følgende:

- I organisasjonen var det en generell oppfatning om at det var en søkt kobling, og at man prøver å finne årsaker overalt. Det ble skyldt på alt og alle, i stedet for å se på hva rettspsykiaterne vil si. Det er de og etterforskningen som vil gi et svar på hva som har skjedd. Nyere forskning viser at det ikke er noen kobling med skyting i en virtuell verden og den virkelige verden. I den debatten var det de samme som fremholdt gamle argumenter som tidligere har blitt motbevist.

- Mer strategi og kreative spill

Under The Gathering er det ikke lenger like populært med skytespill som tidligere.

- Trenden nå om dagen er at strategispill og kreative spill tar over mye av fokuset og at det blir mindre skytespill blant dataungdom.

LES OGSÅ: Foreldre kjøper voldelige spill til barna

Han er opptatt av å understreke at KANDU har respekt for de aldersgrensene som er satt av spillutgivere og medieovervåkningsorganer.

- Konklusjoner om at dataspillvold ikke er farlig for barn og unge medfører ikke en direkte kobling til at man bør frislippe disse uansett alder, sier han.

- Positive sider

Nettstedet forskning.no har tidligere skrevet en artikkel om at dataspill kan gjøre livet mer meningsfylt.

- Det er mange som snakker angstfylt om dataspill og teknologiavhengighet, spesielt blant ungdom. Men jeg mener dataspill og datamaskiner har veldig mange positive sider. Den "utskjelte" teknologien kan både bidra til personlighetsutvikling og gi deltakerne en økt følelse av å bety noe for andre mennesker, sier medieforskeren Torill Mortensen til nettstedet.

Publisert: 10.11.11 kl. 11:55 Oppdatert: 10.11.11 kl. 15:52

Mer om Data